Komisijos reglamentas (EB) Nr. 2062/97
1997 m. spalio 21 d.
iš dalies keičiantis Reglamentą (EEB) Nr. 700/88, nustatantį tam tikras išsamias taisykles dėl importo į Bendriją tvarkos taikymo tam tikroms gėlėms, kurių kilmės šalis yra Kipras, Izraelis, Jordanija, Marokas ir Vakarų krantas bei Gazos ruožas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1987 m. gruodžio 21 d. Tarybos reglamentą (EEB) Nr. 4088/87, nustatantį lengvatinių importo muitų taikymo sąlygas tam tikroms gėlėms, kurių kilmės šalis yra Kipras, Izraelis, Jordanija, Marokas ir Vakarų krantas bei Gazos ruožas [1], su paskutiniais pakeitimais, padarytais Reglamentu (EB) Nr. 1300/97 [2], ypač į jo 5 straipsnio 1 dalį,
kadangi pagal laiškų apsikeitimo forma sudarytą sutartį tarp Bendrijos ir Izraelio [3] ir tarp Bendrijos ir Maroko [4] dėl gyvų skintų gėlių ir žiedpumpurių, tinkamų puokštėms ir kitiems dekoratyviniams tikslams importo į Bendriją, šios šalys susitarė suderinti procedūras dėl Bendrijos gamintojų kainų nustatymo ir importo kainų registravimo; kadangi todėl taikymo taisyklės, nustatytos Komisijos reglamente (EEB) Nr. 700/88 [5] su paskutiniais pakeitimais, padarytais Reglamentu (EB) Nr. 1239/97 [6], turi būti suderintos;
kadangi siekiant nustatyti gamintojų ir importo kainas kas maždaug 15 dienų, svarbiausias pakeitimas yra naudoti svertinius vidurkius vietoj aritmetinių vidurkių, kad per dvi savaites nuo nustatymo dienos būtų galima pritaikyti tinkamus muitus;
kadangi reikia nustatyti terminus, per kuriuos valstybės narės praneša duomenis ir imamasi veiksmų, kai duomenys nepilni ar nurodyta, kad jų nėra;
kadangi šis Reglamentas turi įsigalioti kitą dieną po to, kai nustoja galioti 1997 m. gegužės 30 d. Komisijos reglamentas (EB) Nr. 989/97, nustatantis Bendrijos gamintojų gvazdikų ir rožių kainas dėl importo tvarkos taikymo tam tikriems gėlininkystės produktams, kurių kilmės šalis yra Kipras, Izraelis, Jordanija ir Marokas [7];
kadangi šiame Reglamente numatytos priemonės atitinka Gyvų augalų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 700/88 iš dalies keičiamas taip:
1. 1 straipsnis pakeičiamas taip:
"1 straipsnis
Kiekvienam iš keturių Reglamento (EEB) Nr. 4088/87 1 straipsnyje nustatytų produktų, (vienažiedžiams (žiedas) ir daugiažiedžiams (šakelė) gvazdikams, stambiažiedėms ir smulkiažiedėms rožėms), valstybės narės kas dvi savaites, pradedant nuo pirmadienio, skaičiuoja gamintojų kainas nacionaline valiuta už 100 vienetų ir tai yra kasdieninės normos, užregistruotos kiekvienoje reprezentatyvioje gamintojų rinkoje, kaip nurodytoje 2 straipsnyje, kiekio svertinis vidurkis. Rožėms bus naudojamos priede išvardintos bandomųjų veislių kainos.
Kasdieninės užregistruotos normos yra Tarybos reglamento (EEB) Nr. 234/68 [8] 3 straipsnyje nustatytiems I kokybės klasės produktams su visais ilgio kodais. Į užregistruotas kainas turi būti įtrauktos pateikimo išlaidos.
1a straipsnis
Kiekvienam iš Reglamento (EEB) Nr. 4088/97 1 straipsnyje nurodytų keturių produktų (vienažiedžių (žiedas) ir daugiažiedžių (šakelė) gvazdikų bei smulkiažiedžių ir stambiažiedžių rožių) ir kiekvienai iš kilmės šalių - Kipras, Izraelis ir Jordanija, Marokas ir Vakarų krantas bei Gazos ruožas - valstybės narės kas dvi paros, pradedant nuo pirmadienio, skaičiuoja importo kainą nacionaline valiuta už 100 vienetų ir tai yra kasdieninės normos, užregistruotos didmeninės prekybos importo etape, neišskaičiuojant muito reprezentatyviose importo rinkose, kaip nurodytose 3 straipsnyje, kiekio svertinis vidurkis.
1b straipsnis
Kitą pirmadienį iki 13 val. valstybės narės elektroniniu paštu praneša Komisijai svertines gamintojų ir importo kainas už 100 vienetų nacionaline valiuta ir atitinkamą bendrą kiekį per pastarąsias dvi savaites, per kurias buvo registruojamos kainos.
Remdamasi šiomis svertinėmis kainomis ir bendru kiekiu Komisija nedelsdama nustato Bendrijos gamintojų ir importo kainų svertinį vidurkį ekiu už 100 vienetų kiekvienai iš keturių gėlių grupių, nurodytų 1 ir 1a straipsniuose.
Valstybių narių praneštos kainos konvertuojamos į ekiu, naudojant žemės ūkio perskaičiavimo kursą, taikomą paskutinę atitinkamo dviejų savaičių laikotarpio dieną."
2. Pridedamas šis 4 straipsnis:
"4 straipsnis
Jei pagal 1b straipsnį valstybių narių pateikiami duomenys šiame straipsnyje nurodytą dieną yra nepilni ar negauti, Komisija apskaičiuoja Bendrijos vidurkį, remdamasi paskutinėmis nustatytomis kainomis.
Jei numatyta pranešimo diena yra nacionalinė šventė, valstybės narės pranešimą atsiunčia kitą darbo dieną."
3. Ankstesni 4, 5 ir 6 straipsniai išbraukiami.
2 straipsnis
Šis reglamentas įsigalioja 1997 m. lapkričio 3 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1997 m. spalio 21 d.